Bevoorregte Toegang | Afrikaans ODB
Julie 29, 2022
Lees: Hebreërs 12:18–24 | Die Bybel In Een Jaar: Psalms 49–50; Romeine 1
Maar julle het wel gekom ... [na] die vergadering van die eersgeborenes. Hebreërs 12:22–23
Toe ons toergroep deur die "Heilige" na die "Allerheiligste" plek geneem is om die "ark" te sien, het 'n paar van ons werklik gehuiwer. Was hierdie nie die heiligste plek, waar slegs die hoëpriester toegelaat was om in te gaan nie? Hoe kan ons net so ongeërg instap?
Ek kan dink hoe angstig die Israeliete moes gewees het elke keer dat hulle die tent van ontmoeting met hul offers genader het, met die wete dat hulle in die teenwoordigheid van die Almagtige God was. En die wonder wat hulle moes ervaar toe God 'n boodskap vir hulle, deur Moses, gelewer het.
Vandag kan ek en jy reguit, met vertroue, na God toe kom, wetende dat Jesus se offer die skeiding tussen ons en God afgebreek het (Heb. 12.22-23). Elkeen van ons kan te eniger tyd wat ons wil met God praat, en direk van Hom hoor as ons Sy Woord lees. Ons geniet 'n direkte toegang wat die Israeliete net van kon droom. Mag ons dit nooit as vanselfsprekend aanvaar nie en elke dag dié ontsaglike voorreg koester om na die Vader as Sy geliefde kinders te kom.
Deur gebed het ons direkte toegang tot ons Vader.
Dankie Vader, vir hierdie wonderlike voorreg wat Jesus vir ons gegee het, om in staat te wees om voor U te kom, wetende dat ons vergewe en deur die bloed van Christus gereinig is. Mag ons nooit vergeet hoe 'n groot offer dit was nie.